A4-0418/96

Päätöslauselma komission tiedonannosta neuvostolle Euroopan unionin ja Keski- Amerikan välisen San Josén vuoropuhelun uudelleen aloittamisesta (KOM(95)0600 - C4-0102/96)

Euroopan parlamentti, joka

- ottaa huomioon komission tiedonannon neuvostolle KOM(95)0600 - C4-0102/96),

- ottaa huomioon 17. syyskuuta 1987 ((EYVL C 281, 19.10.1987, s. 129)) ja 30. lokakuuta 1987 ((EYVL C 318, 30.11.1987, s. 147)) antamansa päätöslauselman «Esquipulas II» -sopimuksista,

- ottaa huomioon 11. maaliskuuta 1988 antamansa päätöslauselman Keski- Amerikan poliittisesta tilanteesta ((EYVL C 94, 11.4.1988, s. 185)),

- ottaa huomioon 15. heinäkuuta 1993 antamansa lausunnon ((EYVL C 255, 20.9.1993, s. 168)) yhteistyötä koskevan puitesopimuksen solmimisesta ETY:n ja seuraavien valtioiden välillä: Costa Rica, El Salvador, Guatemala, Honduras, Nicaragua ja Panama,

- ottaa huomioon 22. huhtikuuta 1994 antamansa päätöslauselman Keski-Amerikan tilanteen taloudellisista ja kaupallisista vaikutuksista Euroopan yhteisöön ((EYVL C 128, 9.5.1994, s. 455)),

- ottaa huomioon 15. joulukuuta 1994 antamansa päätöslauselman tuesta Guatemalan rauhanprosessille ((EYVL C 18, 23.1.1995, s. 186)),

- ottaa huomioon 18. heinäkuuta 1996 antamansa päätöslauselman «saavutetusta edistyksestä yhteisessä ulko- ja turvallisuuspolitiikassa» (tammi- joulukuu 1995) ((EYVL C 261, 9.9.1996, s. 154)),

- ottaa huomioon ulko- ja turvallisuusasiain sekä puolustuspolitiikan valiokunnan mietinnön sekä taloudellisten ulkosuhteiden valiokunnan ja kehitys- ja yhteistyövaliokunnan lausunnot (A4-0418/96),

A. katsoo, että syyskuussa vuonna 1984 aloitetun Euroopan Unionin ja Keski- Amerikan välisen San Josén ministeritason vuoropuhelun saavutukset muodostavat erään suurimmista menestyksistä, joita Euroopan unionin yhteisellä ulkopolitiikalla on tähän mennessä ollut,

B. katsoo, että saavutuksista, joihin Euroopan unioni on osallistunut, on mainittava seuraavat: «Esquipulas II»-sopimuksen jälkeinen luja ja kestävä rauha alueella mukaan luettuna rauhan ja vakauden saavuttaminen Nicaraguassa ja El Salvadorissa, rauhansopimus Guatemalassa, alueellisen yhdentymisprosessin jatkuminen, järjestyneiden demokraattisten hallitusten ja siirtymähallitusten olemassaolo, yhteiskunnan asteittainen demilitarisointi ja yleinen ihmisoikeustilanteen parantuminen,

C. katsoo, että huolimatta saavutetusta edistyksestä (makrotaloudellinen vakaus, kasvun elpyminen, demokraattisen hallinnon yleistyminen) eräissä maissa rauha ja demokratia ovat yhä uhattuina; suuressa osassa alueen maista köyhyyspesäkkeet ovat saaneet sietämättömät mittasuhteet ja että on tärkeämpää kuin koskaan välittää väestölle tulevaisuutta koskevaa toivoa ja odotuksia,

D. katsoo, että Euroopan unionin on autettava tyydyttämään alueen valtioissa ja kansoissa heränneet rauhan ja oikeudenmukaisuuden odotukset ja turvattava jo aloitettujen toimien lopullinen onnistuminen ja että unionin vastuuta ei missään tapauksessa saa rajata vain erilaisten vaalien toimittamiseen,

E. katsoo, että Euroopan unionin ja Keski-Amerikan suhteet on tehtävä tasapainoisiksi ja yhtenäisiksi ja että kaikenlaiset mielivaltaiset lait ja kaksinaismoraali hylätään ja että suhteet perustuvat kaikkinaisiin molempien osapuolien oikeutettuihin etuihin,

F. katsoo, että talouden ja kaupan alalla Euroopan yhteisön ja Keski-Amerikan taloudellista yhdentymistä koskevan yleissopimuksen allekirjoittajamaiden (Costa Rica, El Salvador, Guatemala, Honduras ja Nicaragua) sekä Panaman välinen yhteistyötä koskeva puitesopimus, joka parafoitiin 22. tammikuuta 1993 ja allekirjoitettiin 22. helmikuuta 1993, on osoitus uudesta vaiheesta EU:n ja Keski-Amerikan suhteissa,

G. katsoo, että Keski-Amerikan kanssa tehtävän kehitysyhteistyön on säilytettävä nykyinen suuntauksensa, joka suosii yhteiskunnan haavoittuvimpia ryhmiä ja että yhteistyön menetelmiä on parannettava siten, että paikalliset ryhmät osallistuvat ohjelmien hoitamiseen, että maksuja joudutetaan ja että turvataan yhtäläinen vaikutus kaikilla maantieteellisillä alueilla,

H. katsoo, että on turvattava sekakomission tehokas toiminta sovittamalla yhteen alueen hallitusten esittämät hankkeet, asettamalla prioriteetit alueellisesta näkökulmasta ja turvaamalla alueella toimivien yhteiskunnallisten järjestöjen, työmarkkinajärjestöjen ja kansalaisjärjestöjen osallistuminen,

I. katsoo, että rankaisemattomuudeksi kutsuttu ilmiö ilmenee Keski-Amerikassa erityisesti vaikeuksina, joita tuomiovaltaa käyttävät elimet kohtaavat käytännössä pyrkiessään turvaamaan pidätettyjen oikeuksia sotilas- ja poliisivoimia vastaan ja yrittäessään saada sotilas- ja poliisivoimien edustajat saapumaan oikeuden eteen,

J. katsoo, että budjettivarojen on jälleen oltava pyrkimysten mukaisia, ja että huolimatta saadusta merkittävästä avusta lisävarojen myöntäminen on välttämätöntä, koska saavutettavien tavoitteiden ja tyydytettävien tarpeiden luettelo on taloudellisesti erittäin haastava,

K. katsoo, että uusi 22. helmikuuta 1993 hyväksytty yhteistyötä koskeva puitesopimus ei turvaa minkäänlaista parlamenttien välistä poliittista vuoropuhelua eikä tarjoa kansalaisyhteiskunnalle mitään osallistumisen mahdollisuutta,

L. katsoo, että Costa Rica ratifioi edellä mainitun sopimuksen äskettäin ja että Guatemala tekee pian samoin, jonka vuoksi sopimus voi tulla voimaan nopeasti, ja että vaikka sopimusta ei uudistettaisi, voitaisiin ainakin käyttää sopimukseen sisältyvää evolutiivista lauseketta soveltamalla sitä uudistetun vuoropuhelun uusiin vaatimuksiin,

M. katsoo, että on turvattava kansalaisten osallistuminen vuoropuheluun järjestämällä säännöllisesti toistuvia konferensseja kansalaisyhteiskunnan edustajien kanssa sekä EU:ssa että Keski-Amerikassa, myöntämällä kansalaisten edustajille tarkkailijan asema ministeritason kokouksissa ja helpottamalla heidän aktiivista osallistumistaan alakohtaisiin foorumeihin, valiokuntiin ja alivaliokuntiin kaikissa vuoropuhelun, neuvottelun ja seurannan vaiheissa,

N. katsoo, että kansalais-, kansan- ja ammattijärjestöjen mukaan ottamisen lisäksi San Josén prosessissa tulisi antaa tilaa myös erilaisille jo käytännössä toimiville eurooppalaisille ja keski-amerikkalaisille kansalaisjärjestöjen yhdentymis- ja yhteistyörakenteille (muun muassa ympäristö-, nuoriso- ja naiskysymysten aloilla);

1. Ilmaisee tyytyväisyytensä San Josén vuoropuhelun marraskuussa 1985 tapahtuneen institutionaalistamisen jälkeisiin saavutuksiin ja kannattaa vuoropuhelun tiivistämistä ja uudelleen suuntaamista;

2. Katsoo, että edellä mainitun vuoropuhelun tiivistäminen on tärkein yleisen, yhtenäisen ja itsenäisen yhteisen ulko- ja turvallisuuspolitiikan tavoite, joka edellyttää Euroopan unionilta vastuullisuutta ja yhtenäisyyttä sekä samalla myös moraalista sitoutumista;

3. Kannattaa poliittisen vuoropuhelun laajentamista muihin kysymyksiin, joita ovat erityisesti sosiaalikysymykset, demokratialausekkeen soveltaminen, ihmisoikeudet, desentralisaatio, kauppapolitiikka ja makrotalouspolitiikka ja kehottaa jäsenvaltioita ryhtymään toimiin Keski-Amerikan velkojen anteeksiantamiseksi;

4. Pyytää laatimaan yleisen, erittäin konkreettisen, hyvin määritellyn ja riittävästi rahoitetun yhteistä ulko- ja turvallisuuspolitiikkaa koskevan toimintaohjelman Keski-Amerikkaa varten; pyytää komissiota esittämään parlamentille yksityiskohtaisen suunnitelman Keski-Amerikkaa koskevasta monivuotisesta ohjelmastaan ja siihen liittyvistä toimenpiteistä, joilla turvataan käytettävissä olevien varojen parempi käyttö sekä tehokas taloudellinen ja tekninen valvonta;

5. Toistaa näkemyksensä siitä, että Keski-Amerikan demokratisoimisen tukeminen edellyttää kansanvallan toteuttamista ja ihmisoikeuksien kunnioittamista siten, että vältetään kaksinaismoraalia, ja siihen kuuluu vaalien seuranta ja avustaminen, ihmisoikeuksia edistävien ja puolustavien elinten ja järjestöjen tukeminen, pakolaisten ja palanneitten tukeminen, työntekijöiden oikeuksien kunnioittaminen, ILO:n vuonna 1989 hyväksymän yleissopimuksen numero 169 alkuperäis- ja heimokansoista itsenäisissä valtioissa allekirjoittaminen, täytäntöönpano ja täysi soveltaminen, asevoimien yhteiskunnallinen valvonta ja sotilasmenojen pienentäminen inhimillisen kehityksen rahoittamiseksi;

6. Tervehtii ilolla Guatemalan hallituksen ja URNG-sissiliikkeen välisen kestävää ja pysyvää rauhaa koskevan yleisen sopimuksen allekirjoittamista; kehottaa molempia osapuolia tiukasti noudattamaan sopimusta; kehottaa komissiota ja neuvostoa myöntämään - edellyttäen, että ihmisoikeuksia kunnioitetaan täysin - Guatemalalle taloudellista apua, joka riittää turvaamaan rauhanprosessin onnistumisen sekä paluumuuttajien ja taisteluun osallistuneiden paluun yhteiskuntaan;

7. Pyytää Euroopan unionia osallistumaan Keski-Amerikan alueellisen yhdentymisen prosessiin:

- vaihtamalla kokemuksia, jotta prosessille voitaisiin luoda institutionaalinen kehys;

- tukemalla politiikkojen yhteensovittamista ja alueellisten politiikkojen laatimista seuraavilla aloilla, jotka auttavat aluetta tulemaan osaksi maailmantaloutta: maa- ja karjatalous, teollisuus, kauppa, energia, palvelut ja tullitoiminta;

- tukemalla alueellisia korvausrahastoja yhdentymisprosessin aiheuttaman yhteiskunnallisen epätasapainon korjaamiseksi;

- toimilla, joilla tuetaan ja edistetään rajat ylittävää yhteistyötä Keski-Amerikassa aloilla, joilla edut ovat yhteiset;

8. Kehottaa kaikkia Keski-Amerikan valtioita jatkamaan pyrkimyksiä alueellisen yhdentymisen saavuttamiseksi ja sitä varten tukemaan Keski-Amerikan yhdentymistä koskevan sosiaalisen peruskirjan toteuttamista sekä sosiaalisen yhdentymisen alajärjestelmää, joka luotiin San Salvadorin presidenttikokouksessa vuonna 1995;

9. Katsoo, että komission henkilöstöä ja materiaalisia voimavaroja sekä kyseisellä alueella että päätoimipaikassa on lisättävä merkittävästi sekä määrällisesti että laadullisesti, ja tässä yhteydessä tervehtii ilolla komission edustuston avaamista Guatemalassa ja pian tapahtuvaa edustuston avaamista Nicaraguassa;

10. Asettaa etusijalle seuraavat toimet: oikeusvaltion vakiinnuttaminen luomalla painostuksesta vapaa riippumaton oikeuslaitos, joka kykenee antamaan tuomioita ja rangaistuksia poliittisista syistä tehtyjen rikosten tapauksissa, sekä uudenaikaistamalla valtiota, desentralisaatio ja kuntien kehittäminen, hallitusten ja kansalaisyhteiskunnan yhteinen toiminta, naisten täyden ja yhdenvertaisen osallistumisen edistäminen ja naisiin kohdistuvan oikeudellisen ja taloudellisen syrjinnän poistaminen, alkuperäiskansoihin kuuluvien naisten suojelu, ympäristön suojelu sekä todellisen verouudistuksen toteuttaminen, jonka avulla valtio voi täyttää perusvelvollisuutensa koulutuksen ja terveydenhoidon alalla;

11. Vakuuttaa tukevansa päättäväisesti taistelua rankaisemattomuutta vastaan; kehottaa kaikkia Keski-Amerikan valtiollisia elimiä toimimaan yhdessä tätä asiaa tutkivien oikeusviranomaisten kanssa; tukee Yhdistyneiden kansakuntien «totuuskomission» pyrkimystä asettua vastustamaan sitä, että halutaan myöntää lähimenneisyydessä tehtyjä poliittisia rikoksia koskeva yleinen armahdus; vastustaa päättäväisesi ihmisoikeuksien loukkauksia;

12. On iloinen monivuotisen ihmisoikeuksien edistämistä Keski-Amerikassa koskevan ohjelman pidentämisestä; tukee ohjelman toteuttamista erityisesti valtion turvallisuusyksikköjen ja turvallisuusjoukkojen, julkisten laitosten ja oikeusviranomaisten osalta; kannattaa pysyvän kansainvälisen rikostuomioistuimen perustamista käsittelemään rankaisemattomuutta, joka on kauhistuttava ilmiö;

13. Pyytää komissiota kiinnittämään erityistä huomiota rankaisemattomuuteen, joka rikkoo vakavasti EU:n tekemiä sopimuksia kolmansien maiden kanssa, ja kehottaa komissiota laatimaan ehdotuksen kansainväliseksi yleissopimukseksi rankaisemattomuutta vastaan ja toimittamaan sen toimivaltaisille elimille;

14. Ehdottaa, että tuettaisiin maatalousuudistuksen osana sellaista maanjakoa ja rekisteröimistä, joka suosii osuuskuntien jäseniä ja pienviljelijöitä, ja että lisättäisiin määrärahoja sosiaalipolitiikkaan, terveydenhoitopalvelujen, peruspalvelujen ja koulutuksen laadun ja saatavuuden parantamiseen;

15. Antaa täyden tukensa huumeiden salakuljetusta vastustaville uusille alueellisille mekanismeille Keski-Amerikassa ja pyytää myöntämään erityismäärärahoja jalkaväkimiinojen hävittämisohjelmille;

16. Pitää soveliaana, että yhteistyötä koskevaa puitesopimusta sekä jatkossa solmittavia samantyyppisiä sopimuksia seuraa tulevaisuudessa taloudellinen pöytäkirja, jolla lisätään oleellisesti määrärahoja Keski-Amerikan maiden yhteistyötä varten;

17. Ehdottaa uuden yleisen tullietuusjärjestelmän, jonka edunsaajia Andien sopimusmaat ovat myös teollisuustuotteiden osalta, laajentamista Keski- Amerikkaan, ja EIP:n (Euroopan investointipankki) sekä Euroopan unionin jäsenvaltioiden osallistumista Keski-Amerikan taloudellisen yhdentymisen pankkiin; vaatii kuitenkin, että tällaiset vientiin suuntautunutta maataloutta ja teollisuutta edistävät toimenpiteet eivät saa johtaa maan ja omaisuuden omistuksen vieläkin suurempaan keskittymiseen, koska se vaarantaisi elintarviketurvallisuutta kyseisissä maissa;

18. Pyytää antamaan anteeksi ainakin osan Keski-Amerikan ulkomaisesta velasta - kunkin maan rajoittuneen maksukyvyn mukaan sovitettuna - ja antamaan etusija köyhyyden vastustamiselle;

19. Korostaa alueen taloudellisille toimijoille ja erityisesti pienille ja keskisuurille yrityksille annettavan tuen merkitystä viennin edistämiselle ja eurooppalaisten investointien piristämiselle Keski-Amerikassa;

20. Ehdottaa Euroopan parlamentin ja Keski-Amerikan parlamentin osallistumista kaksi kertaa vuodessa pidettäviin ministeritason huippukokouksiin sekä huippukokousten välillä pidettäviin Keski-Amerikan maiden ja Euroopan unionin troikan ministerien kokouksiin;

21. Kehottaa Keski-Amerikan maita, jotka eivät vielä ole ratifioineet Keski- Amerikan parlamentin perustamissopimusta, ratifioimaan sen ja osallistumaan tehokkaasti tämän elimen toimintaan;

22. Korostaa alueellisen yhdentymisen merkitystä keinona, jolla saavutetaan alueen kehitys ja yhdentyminen kansainvälisellä tasolla; pyytää, että tekninen apu ja institutionaalinen tuki Keski-Amerikan alueellisen yhdentymisen järjestöille säilytetään;

23. Pyytää perustamaan kansalaisyhteiskuntaa kuulevan foorumin, ottamaan huomioon «kansalaisaloitteen Keski-Amerikan yhdentymiseksi» (ICIC) tekemät ehdotukset ja sallimaan niiden kansalaisjärjestöjen, jotka ovat työskennelleet alueen yhteistyön edistämiseksi useita vuosia ja erityisesti CIFCAn (Kööpenhaminan aloite Keski-Amerikkaa varten), osallistuminen foorumiin, jolla on riittävät säännöt;

24. Ehdottaa, että kansalaisten (kansalaisjärjestöt, ruohonjuuritason järjestöt, ammattiyhdistykset, hallituksista riippumattomat järjestöt, jne.) osallistumiselle vuoropuheluprosessiin annettaisiin käytännön muoto järjestämällä säännöllisesti toistuvia kokouksia, myöntämällä kansalaisten edustajille tarkkailijan asema ministeritason kokouksissa ja kansalaisten edustajien aktiivisella osallistumisella aiheellisien alakohtaisten foorumien, valiokuntien ja alivaliokuntien työhön;

25. Kehottaa puhemiestään välittämään tämän päätöslauselman komissiolle, neuvostolle, Keski-Amerikan ja Latinalaisen Amerikan parlamenttien puhemiehille, jäsenvaltioiden hallituksille ja Keski-Amerikan valtioiden hallituksille.